Source: https://www.jogiforum.hu/hirek/20035
Timestamp: 2019-05-24 15:02:57
Document Index: 15117691

Matched Legal Cases: ['Bíróság ', 'bíróság ', 'Bíróság ', 'bíróság ', 'bíróság ', 'Bíróság ']

Az Európai Bíróság munkaprogramja - Magyar ügyek terítéken | hírek | Jogi Fórum ﻿
A március 2-től március 6-ig tartó munkahét
C-205/06 Bizottság kontra Ausztria és C-249/06 Bizottság kontra Svédország - Ítélethirdetés
[Nem EU-tagállamokkal kötött beruházási egyezmények – Tőke- és fizetési műveletekre vonatkozó korlátozások tilalma – A nemzetközi és a közösségi jog összeütközése]
Poiares Maduro főtanácsnok 2008. július 10-én megtett indítványában úgy vélte, hogy Ausztria és Svédország, mivel az EU-hoz való csatlakozásuk előtt kötött kétoldalú beruházási megállapodásaikat nem hozták összhangba a közösségi joggal, megsértették az EK-Szerződésben vállalt erre irányuló kötelezettségüket.
Hazánk Ausztria és Svédország oldalán beavatkozóként vesz részt az eljárásban.
A főtanácsnoki indítvány kelte: 2008. július 10.
C-73/08 Bressol és társai & Chaverot és társai - Tárgyalás
[Személyek szabad mozgása – Egészségügyi felsőoktatás – Más tagállambeli diákok beáramlásának megakadályozása – Közegészségügyi ellátás minőségének biztosítása]
A belgiumi francia közösség olyan rendeletet fogadott el, amely bizonyos, a közegészségüggyel kapcsolatos felsőoktatási képzésekhez (gyógytorna, rehabilitáció, állatorvostan, szülészet, munkaterápia, logopédia, gyógytorna, stb.) való hozzáférést korlátozza a nem belga állampolgárok számára. Az említett rendelet főleg azokat a francia diákokat érinti, akik a csak nehéz felvételi vizsgák letételével elérhető hasonló francia felsőoktatási intézmények helyett inkább a szintén francia nyelvű oktatást nyújtó belga intézményekben kívánnak képesítést szerezni, amelyet aztán később Franciaországban szeretnének kamatoztatni. Az érintett francia diákok keresetet indítottak a diszkriminatív belga szabályozás miatt. Az ügyben eljáró belga alkotmánybíróság kiemeli, hogy ismerete van arról, hogy Ausztriát az Európai Bíróság korábban már egy hasonló ügyben elmarasztalta (ott a német diákok özönlötték el az osztrák egyetemeket). A belga alkotmánybírák azonban tudni szeretnék, hogy változtat-e az ügy megítélésén az a tény, hogy a francia diákok rohama felborítja az érintett belga oktatási intézmények költségvetését és veszélyezteti a minőségi oktatás biztosítását. Az alkotmánybíróság azt is megjegyzi, hogy amennyiben a belgiumi francia közösség az említett szakmák oktatásához való hozzáférést – Franciaországhoz hasonlóan – felvételi vizsga letételéhez kötné, az a gyakorlatban azzal az eredménnyel járna, hogy a jóval magasabb színvonalú előkészítő képzést kapó francia diákok kiszorítanák belga társaikat a belga oktatási intézményekből. Ez pedig, figyelemmel arra, hogy a francia diákok tanulmányaik végeztével visszamennek Franciaországba, oda vezetne, hogy a belgiumi francia közösségben nem állna rendelkezésre kellő létszámú szakképzett orvosi személyzet, ami veszélyeztetné a közegészségügyi rendszer minőségének biztosítását. A belga alkotmánybíróság azt kérdezi az Európai Bíróságtól, hogy a kérdéses rendelet összhangban van-e a személyek szabad mozgása elvével.
C-74/08 PARAT Automotive Cabrio - Tárgyalás
C-222/07 UTECA - Ítélethírdetés
[Az európai televíziós filmipar támogatása – A műsorszolgáltatók kötelezése európai és hazai filmek készítésének finanszírozására]
Juliane Kokott főtanácsnok 2008. szeptember 4-én megtett indítványában úgy vélte, hogy a spanyol szabályozás összhangban van a közösségi joggal.
C-388/07 The Incorporated Trustees of the National Council for Ageing - Ítélethirdetés
[Idősebb korú munkavállalók védelme – Kényszernyugdíjazás – Életkoron alapuló hátrányos megkülönböztetés]
A foglalkoztatás és a munkavégzés során alkalmazandó egyenlő bánásmódról szóló közösségi irányelv tiltja az életkoron alapuló hátrányos megkülönböztetést. Az irányelv kivételes jelleggel elismeri, hogy az életkoron alapuló eltérő bánásmód nem minősül hátrányos megkülönböztetésnek, amennyiben azt tárgyilagosan és ésszerűen olyan törvényes célkitűzések igazolják, mint a foglalkoztatás-, a munkaerőpiaci- és a szakképzési politika. Az e célkitűzések eléréséhez szükséges eszközöknek mindemellett arányosnak és szükségesnek kell lenniük. Az irányelv konkrétan maga is meghatároz – nem kimerítő jelleggel – néhány olyan helyzetet, amelyben az eltérő elbánás igazolható.
Az irányelvet átültető brit törvény úgy rendelkezik, hogy a foglalkoztatási ágazatukra irányadó nyugdíjkorhatárt elérő vagy a 65. életévüket betöltő munkavállalók foglalkoztatási jogviszonya nyugdíjazás jogcímen megszüntethető, anélkül, hogy az elbocsátás hátrányos megkülönböztetésnek minősülne. A törvény támpontokat ad annak ellenőrzésére, hogy az elbocsátás tényleges indoka a nyugdíjazás és egy erre vonatkozó eljárást is előír. A 65. életévüket be nem töltött személyek vonatkozásában a törvény nem tartalmaz különös rendelkezéseket, hanem csupán emlékeztet arra, hogy minden, az életkoron alapuló hátrányos megkülönböztetés tilos, kivéve, ha a munkaadó bizonyítani tudja, hogy „egy törvényes cél eléréséhez szükséges és e céllal arányos eszközről” van szó.
Egy az idős személyek jólétének előmozdításáért küzdő brit karitatív szervezet vitatja az említett szabályozás jogszerűségét, azt állítva, hogy az nem megfelelően vette át az irányelv rendelkezéseit. A szervezet úgy véli, hogy a 65 éves vagy annál idősebb személyek nyugdíjazás jogcímén való elbocsátásának lehetősége ellentétes a közösségi joggal.
Az ügyben eljáró High Court azt kérdezi az Európai Bíróságtól, hogy az irányelv előírja-e a tagállamok számára az igazolható eltérő bánásmódoknak lista formájában történő meghatározását, valamint, hogy az irányelvvel ellentétes-e egy olyan nemzeti szabályozás, amely általános jelleggel csak annak kimondására szorítkozik, hogy az életkoron alapuló eltérő elbánás nem minősül hátrányos megkülönböztetésnek, amennyiben az egy törvényes cél elérésének megfelelő eszköze.
Mazák főtanácsnok 2008. szeptember 23-án megtett indítványában úgy vélte, hogy a kényszernyugdíjazást előíró brit szabályozás nem ellentétes a közösségi joggal, amennyiben a nemzeti jog keretein belül valamely, a foglalkoztatáspolitikával és a munkaerőpiaccal kapcsolatos törvényes cél által objektíven és ésszerűen igazolt, és e közérdekű cél elérésének eszközei megfelelőek és szükségesek.
Az Európai Bíróság 2007. október 16-án a C-411/05. sz. Palacios de la Villa ügyben meghozott ítéletében már foglalkozott a kényszernyugdíjazás és az életkoron alapuló eltérő bánásmód tilalma közötti viszonnyal.
A főtanácsnoki indítvány kelte: 2008. szeptember 23.